Iktar minn €10.5 miljun f'fondi tal-Erasmus Plus u l-Fond Ewropew ta' Solidarjeà se jitqassmu lil 106 benefiċjarju biex dawn ikunu jistgħu jniedu proġetti ġodda. Dawn il-fondi Ewropej marru fi proġetti għaż-żgħażagħ u l-edukazzjoni. Iżjed minn 100 benefiċjarju se jgawdu minn €10.5 miljun f'fondi Ewropej. dawn il-fondi ġew mill-programmi Erasmus Plus u wkoll il-Fond Ewropew ta' Solidarjetà. Il-Kap Eżekuttiv tal-Aġenzija tal-Programmi tal-Unjoni Ewropea, EUPA, is-sur Joe Schembri, qal li dawn l-€10.5 miljun ingħataw għall-proġetti ffukati fuq l-edukazzjoni, kemm formali u wkoll informali. "Is-settur tal-edukazzjoni ogħla, jiġifieri l-Università, l-MCAST, l-istituzzjonijiet vokazzjonali u taħriġ u allura hemmhekk żewġ setturi qed joffru opportunitajiet kemm għall-għalliema, kemm għall-amministraturi, però b'mod speċjali fuq l-istudenti. L-istudenti meta qed imorru barra qed ikollhom exposure qawwija u allura dik l-esperjenza li jkunu jistgħu jiġu lura u japplikawha fl-istudji tagħhom kif ukoll fil-karriera tagħhom. Is-sur Schembri tkellem fuq is-settur taż-żgħażagħ li qal permezz ta' dawn il-fondi gawdew minn proġetti li jindirizzaw l-edukazzjoni informali tagħhom u iffukaw fuq l-iżvilupp personali bi skambji li għamlu li jgħinnuhom fil-ħajja ta' kuljum. Is-Segretarju Parlamentari għall-Fondi Ewropej, Dr Stefan Zrinzo Azzopardi qal li b'kollox kien hemm 170 applikazzjoni taħt il-programm Eraslus Plus, li minnhom ġew approvati 106. "Dawn il-fondi marru f'proġetti li jaffettwaw l-oqsma taż-żgħażagħ. edukazzjoni, kif ukoll anke ma' dak li għandu x'jaqsam mas-solidarjetà fejn hemmhekk ikollok proġetti li jorbtu mal-volontarjat kif ukoll proġetti li jħallu impatt pożittiv fuq is-soċjetà. Huwa pożittiv ħafna li rajna daqstant applikazzjonijiet u daqstant proġetti interessanti li ibbenefikaw minn dawn il-fondi Ewropej." Dr Zrinzo Azzopardi qal li bħalissa hemm żewġ sejħiet li għandhom l-għan li jittrattaw l-isfidi li ġabet magħha l-pamdemija. Din is-sejħa tiskadi fid-29 ta' Ottubru.